title: Доброволци помагат с възстановяването на Хитрино след взрива

maintext:
Екипи от доброволци помагат с разчистването на отломките на разрушените сгради в Хитрино.
Павел Павлов е директор на едно от шуменските училища, но е отдаден на доброволческата кауза и е част от доброволното формирование към Община Шумен, което вече работи по почистване на общинската администрация в Хитрино.
Един дом в Хитрино след взрива (ВИДЕО)
Някои от къщите в селото изглеждат като след бомбардировка
„От две години сме доброволци, минали сме няколко обучения, но не сме имали реална ситуация, така че днес за първи път действаме на терен. Каквото можем ще направим, като се има предвид колко пари са заделени от държавата, аз смятам че ще се възстанови”, посочи Павлов.
Сградата на общината в селото е понесла огромни щети след взрива. Голяма част от оборудването е неизползваемо, а служителите се опитват да спасят най-важното - документацията.
В кабинета на кмета на Хитрино ситуацията е като след бомбардировка. Това е и причината цялата цялата общинска администарция работи при полеви условия в близкото село Тимарево.
Кметът на Хитрино Нуридин Исмаил посочи, че се работи където има възможност и колкото по-бързо се върнат в сградата си, толкова по-полезни ще са на хората.
Животът се завръща в Хитрино... бавно
Засега в селото няма нито един работещ търговски обект, за хляб трябва да се пътува до съседните села, а хората известно време ще разчитат на водоноска
Доброволците ще работят по график, на ротационен принцип, като целта е да бъдат максимално полезни във възстановяването на Хитрино.


description: Откритието беше направено от медицинския център към университета в Утрехт

title: 26 жени вероятно са оплодени с чужда сперма при ин витро процедури в Холандия

maintext:
Голям скандал с ин витро процедури се разгоря в Холандия – медицинският център към университета в Утрехт откриха, че 26 жени вероятно са оплодени с чужда сперма.
Объркването засяга двойки, които са се подлагали на процедурата между април 2015 и ноември 2016 г., като половината от така оплодените жени са забременели и вече са родили, съобщиха от медицинския център.
В случая става въпрос за този вид ин витро процедура, при която сперматозоид се инжектира директно в яйцеклетката и се използва генетичен материал от двамата родители.
От центъра за ин витро определиха случая като „процедурна грешка”, тъй като най-вероятно лаборантът е използвал неподходящ инструмент.
Всички засегнати двойки ще се срещнат с лекари от центъра през следващите дни и ще им бъде предложено безплатно ДНК изследване.
През 2012 г. майка осъди ин витро клиника в Сингапур, тъй като роди дете с негроидни черти, въпреки че съпругът й е европеец.

fasttext_language: bg


description: Вижте разследването на Стоян Георгиев за мащабни злоупотреби и фалшификации при реституция на земи в Софийско

title: bTV Репортерите: Имотна измама

maintext:
Терен от 3 декара, точно до 64-та детска градина в „Младост” 4, е бил общинска собственост. Общината имала план да разшири детската градина върху имота, но точно преди Коледа на 2015-а градинката е реституирана заедно с още 4 парцела с обща площ над 11 декара в най-желаните за строителите части на „Младост”.
С три документа атрактивните имоти са възстановени с решения на поземлена комисия от 1994 и 1997 година и непотърсени 20 години.
Искаме от Министерството на земеделието преписката за възстановяване на земята.
„Решението на Поземлена комисия Панчарево от 1994 година не базира на абсолютно никакви документи. Не беше установена преписка по възстановяване, която да доведе до издаването на това решение”, казва Спас Парапунов, ръководител на Инспектората на МЗХ.
От справката на министерството разбираме, че нито посоченият покойник, нито наследниците му, са имали земи за възстановяване - нито в „Младост”, нито където и да било.
Тръгваме по цялата верига на реституцията. За едноличен наследник в документацията е посочен 48-годишният Николай Ганчев. Откриваме родния дом на Николай в „Дианабад”.
Жена, която познава семейството му от 40 години, заяви, че е станал клошар, след като майка му и баща му са починали.
„Събираха се от целия квартал наркоманчета. Бяха пробили тавана. Виждаха се звездите. Те ги изгониха след това, но къде отиде, някъде в някакво село казаха, че живял във фургон”, обясни тя.
От документ става ясно, че Николай продал наследството си на Орлин Колев през октомври миналата година за 1000 лева.
61-годишният Орлин Колев се заел със задачата да изкара Николай наследник на 11-те декара в „Младост” – поне на документи.
Търсим купувача на наследството на официалния му адрес по лична карта, но вместо дом там намираме стар павилион за скара и бира. От майстора на скарата разбираме, че Орлин е „бушон” и в други афери.
Двама нотариуси провъзгласяват Орлин Колев за собственик на 5-те имота в „Младост” на базата на несъществуващите решения на поземлената комисия отпреди 20 години - нотариус Румен Димитров за три от имотите и Стилиян Тютюнджиев за другите два.
„Носи си отговорността този, който ми го представя”, категоричен е Тютюнджиев.
Подобна е тезата и на другия нотариус. „Когато пред нотариуса се представят официални документи, той се доверява на тези документи”, посочва Румен Димитров.
Орлин от скара бирата трябва да е направил сделката на живота си, като купува 11 декара в „Младост” за 1000 лева, но той не остава собственик на имотите дори един ден.
На 10 декември миналата година нотариусът прави констативен акт за градинката в „Младост” 4, а в същи ден и час Орлин я продава на фирма „Фикс Партнърс”. Ако актовете на Орлин са направени с фалшиви документи, то бизнесмените получават имотите със законен нотариален акт и покупко-продажба от него. Така отговорността е за Орлин, а имотите - за Христо Методиев и Славин Апостолов.
Търсим гледната точка на управителя на фирмата Христо Методиев. „Не желая да коментирам”, заяви той.
Отиваме в столичния район „Младост”, за да разберем каква е собствеността на земите. Ето какво ни казват за трите декара до 64-та детска градина.
„За него имаме акт за общинска собственост”, каза Маруся Лулева, началник отдел „Общинска собственост" - район Младост, Столична община.
Столична община научава от нас новината, че градинката, за която има акт за собственост, вече е частна. Проверката им в кадастъра установява, че на 15 декември частна фирма се е вписала в кадастъра. Шокирани са, че общината е отписана, без дори да бъде уведомена.
„Трябва да има удостоверение за отписване и да ни съобщи при промените в кадастралната карта”, каза Лулева.
„Когато има промяна на собствеността Агенцията по кадастъра следва да уведомят общината. Задължително. Значи нас не са ни уведомили”, посочи Мария Недялкова - началник на отдел кадастър - район Младост.
Как Агенцията по кадастъра - институцията, чието задължение е да защитава собствеността ни, е отписала Столична община като собственик, без общината да е одобрила каквото и да било разпоредително действие с имота си?
„По принцип би било нарушение, ако те са били вписани в кадастралния регистър и ние не сме ги уведомили, че някой иска да бъде вписан в имота. Към октомври 2015-а никой не е бил вписан в кадастралния регистър”, заяви инж. Димитър Величков, началник на Кадастър София.
За да разберем каква е истината, набираме по телефона ръководителя на районната кадастрална служба Мария Недялкова.
„Всички актове за общинска собственост са предоставени за вписване в имотите. Това е първото нещо. Второ, всеки един акт за общинска собственост, който е създаден след създаването на кадастралната карта, ние сме предоставили тази информация. Ние по закон сме длъжни да предоставим тази информация още при създаването на кадастралната карта. Дори да не е вписан имотът, то няма как да бъде имот без собственик. Както виждате, имотът си е имал собственик. Това, че не е вписан имотът в кадастралния регистър, не означава, че той няма собственик”, подчерта Недялкова.
Началникът на софийския кадастър ни показва още документи, според него издадени от Столична община, които агенцията е приела, за да впише новите собственици на градинката в „Младост” 4. Правим справка в общината издала ли е подобни документи наистина.
„Удостоверение номер 1135 в момента го виждам, което е издадено на 28 декември 1995 година. Издадено е на наследниците на Михаил Спасов”, казва Недялкова.
По-късно от район „Младост” потвърдиха от bTV, че удостоверението, прието от кадастъра, е фалшиво и изпратиха документ със същия входящ номер, издаден на друго лице за друга земя.
“Абсолютен фалшификат е това нещо”, убедена е Мария Недялкова.
На въпрос как гарантират, че не се злоупотребява, шефът на софийския кадастър казва, че нямат задължението да гарантират.
„Ние не сме органът, който ще каже дали въпросният печат е фалшив или не. При положение, че в имота никой не е бил вписан, просто колегите не са се усъмнили, че може да има някакъв проблем”, допълва инж. Величков.
Шефът на софийския кадастър е убеден, че няма нищо нередно в това да приемеш за факт, че терен на стойност около 1 милион лева, на метри от метростанция и от Бизнес парка, е ничий.
Адвокат Драгомир Димитров и бивш юрист на поземлената комисия в „Овча купел”. Сега защитава измамени жертви на имотната мафия. Той напомня на държавните и общинските служители, че връщането на земи с решения от 90-те в наши дни е не просто странно, но и проява на безстопанственост.
„Ако аз бях общински или държавен служител, аз щях да заведа дело срещу това лице, защото той е загубил имота си по давност”, заяви Димитров.
Другият придобит от същата верига хора имот се намира в „Младост” 2. Не просто са фалшиви документите, с които е възстановен, но е върнат е с решение на поземлена комисия Панчарево, а теренът се намира в юрисдикцията на друга комисия.
„Това удостоверение в общинска служба „Земеделие” - Панчарево фигурира във входящия регистър, но е посочено, че става въпрос за имот в Горубляне”, уточни Спас Парапунов.
„Не може панчаревска поземлена комисия да връща имот, който е дървенишко землище, а там действа поземлена комисия „ Овча Купел”, посочва Маруся Лулева.
На базата на тези документи в края на 2015 година Столична община район „Младост” издава истински декларации, с които съдейства за придобиването на терена в „Младост” 2. Случайно или не” този общински терен не е актуван, което помага за измамата.
По думите на Лулева не е имало акт за общинска собственост. Бил е извън регулация и по тази причина не е бил актуван, допълва тя.
„Ние постепенно съставяме актове, просто там не сме стигнали, за да го съставим. Не е нарочно”, уверява тя.
За три месеца неактуваният от общината терен е преминал през 4 ръце и от бедния Николай, през Орлин от скара бирата, вече е в ръцете на една от най-големите компании за имоти в България.
Само за три месеца посредниците от „Фикс партнърс” са успели да издействат от общината и виза за строеж, преди да продадат терена на инвеститор.
Останалите терени, придобити от същата верига от хора по същата схема, все още не е продадена на краен клиент.
Най-прясно придобитите три терена се намират в квартал „Полигона”. В общината ни казват, че са собственост на Министерството на отбраната.
Екипът на bTV пробва да снима един от приватизираните имоти, граничещ с работещо военно поделение. Военните уставно и категорично ни забраняват да снимаме военната база, но четири месеца по-рано са пропуснали да забележат, че някой е откраднал земята им.


description: След концерта никой от многобройните му истински фенове не успя де се срещне с идола си

title: Томас Андерс след „Модърн токинг“

maintext:
Само за три години – от 1984 до 1987, „Модърн токинг“ издават 6 албума и продават над 60 милиона плочи по цял свят. Няколкостотин хиляди от тях – чрез „Балкантон“, стигат до домовете на феновете в България.
33 години по-късно любовта към хитовете на Дитер Болен и Томас Андерс е все така силна, въпреки че германците никога не са имали концерт в България. Това се случва едва сега, и то наполовина, тъй като Дитер отдавна не се занимава с турнета и фенове. За разлика от Томас, който неуморно кръстосва света и продължава да носи в себе си духа от златните години на диското. Соловите му изяви са придружени неизменно от бенд и нескромен слоган – The Gentleman of Music (Джентълменът на музиката).
За представянето си в зала 1 на НДК Андерс долетя със самолет от Чили, където също е имал концерти и може би, както и в София, е успял да изправи на крака публиката още на третата песен. 100-процентов шоумен, в добра форма и най-вече много чаровен – това е тайната, с която Томас продължава да пълни зали. Обаянието му обаче се дължи до голяма степен на гласа, и то когато... говори. С кадифен тембър той поздрави на чист български „Добър вечер, София“, след което със същия завладяващ глас изрази „недоумението“ си от това, че едва сега идва у нас.
По време на концерта звучаха хитовете на „Модърн токинг“ в малко по-нови аранжименти – No Face, No Name, No Number; You Are Not Alone; Geronimo's Cadillac; Brother Louie; Jouliet; In 100 years; Sexy Sexy Lover; You're My Heart, You're My Soul и за финал – Cheri, Cheri Lady.
От History – най-новия диск на звездата, чухме няколко песни, които като мелодия са запазили духа на 80-те. Това, до някаква степен, обяснява и словесните отклонения, които изпълнителят направи на няколко пъти, говорейки за технологиите преди и сега, за първия пуснат от него факс и за това, че преди години на концертите си е виждал усмихнати лица, а сега – смартфони. След което извади от джоба си телефон и направи клипче от залата, което по-късно бе споделено в официалната му страница във „Фейсбук“.
Незабравими ще останат минутите, в които в залата се чуваше единствено глас и акустична китара. Това своеoбразно обяснение в любов завърши с unplugged версия на You're My Heart, You're My Soul.
Томас е джентълмен, ама не докрай. След концерта му никой от многобройните истински фенове не успя де се срещне с него, нито дори да се снима с идола си, както прави в много други страни по света. Помолен от почитателка да предаде книга-подарък на Томас, барабанистът му отказа с думите: „Аз не съм Томас Андерс!“ Подобни преживявания остават леко горчив вкус, но в крайна сметка емоцията от музиката е по-силна, коментират меломаните.
„Модърн токинг“ е най-успешната германска поп група за всички времена. Имат издадени 13 албума (9 от тях са платинени), продадени в над 120 милиона копия по цял свят. Общо 15 техни песни са №1 в световни класации в над 50 държави. За сравнение – Майкъл Джексън има 17 песни №1). Въпреки че в САЩ не са в челните места на класациите, списание „Билборд“ неведнъж публикува статии за тях. Компилацията, издадена през 2010 г. – „25 Years Of Disco-Pop“, попада в чартовете на Германия, Полша и Австрия, което е още едно доказателство, че 7 години след тяхното разпадане, „Модърн токинг“ са все още популярни.


title: Германия засилва контрола по границата си с Австрия

maintext:
От утре Германия засилва контрола по границата с Австрия, предаде ТАСС, като се позова на съобщение на германското министерство на вътрешните работи.
В помощ на немските граничари ще бъдат пратени и отряди от баварската полиция. Причината за засилване на контрола е продължаващият поток от нелегални мигранти.
Заради мигрантите Германия въведе граничен контрол на границата с Австрия през есента на миналата година. Миналата година в Германия пристигнаха около 890 000 кандидати за убежище. От началото на тази година до края на октомври страната е отказала достъп до територията си на 14,5 хиляди мигранти, опитали се да влязат от Австрия.


description: Двете страни си споделят информация в реално време и очертават някои от стратегическите си цели

title: САЩ и Русия все по-активно съгласуват действията на въоръжените си сили в Сирия

maintext:
Комуникацията между САЩ и Русия относно отделните им военни кампании срещу групировката "Ислямска държава" се подобрява и активизира, съобщиха американски източници, цитирани от Асошиейтед прес.
По думите им двете страни си споделят информация в реално време и дори очертават някои от стратегическите си цели за предстоящите месеци.
В тези разговори Русия е посочила ясно, че приоритетът й в Сирия в областта на борбата с тероризма е отвоюване на град Палмира.
САЩ са решени да упражнят натиск върху град Ракка, който е главна квартира на "Ислямска държава".
Руснаците са споделили, че след като бъде превзета Палмира, ще насочат усилията си срещу силите на "Ислямска държава" в град Дейр аз Зур, казаха източниците, пожелали анонимност, тъй като нямат право да говорят публично по темата.
Поверителните разговори не се концентрират върху противоположните позиции на двете държави в сирийската гражданска война, в която Русия се бие на страната на правителството, а САЩ подкрепят бунтовническите групировки.
В тези разговори САЩ и Русия оставят настрана откритата си враждебност, включително обвиненията на Вашингтон, че Русия е извършила военни престъпления в Алепо и тези на Русия, че САЩ подпомагат терористични групировки като "Ал Кайда".


description: Плевнелиев ще обяви дали ще съставя служебен кабинет

title: Реформаторите връщат мандата

maintext:
След проваления опит за сформиране на правителство - Реформаторският блок ще върне днес мандата, даден му от президента Росен Плевнелиев.
Няколко дни продължиха преговорите между Реформаторите, ГЕРБ и Патриотичния фронт за постигането на консенсус и договарянето на нов кабинет.
България тръгна към предсрочни избори (ОБЗОР)
Вече се спрягат и варианти за служебен премиер
В крайна сметка трите партии не успяха да изгладят различията си и третият, последен проучвателен мандат на държавния глава ще бъде върнат. Това означава, че страната ни отива на предсрочни парламентарни избори.
Днес се очаква и президентът Плевнелиев официално да обяви дали има намерения за съставяне на служебен кабинет. Неофициално се твърди, че кабинет ще има, при това - до началото на коледните празници.


description: БСП искат ревизия в НСО заради джиповете

title: Корнелия Нинова видя слугинаж пред ЕС и Меркел за бежанците

maintext:
Предлагаме да постигнем национално съгласие по тема бежанци. Тема „бежанци” е тема за национално съгласие. Това заяви лидерът на БСП Корнелия Нинова след заседание на Изпълнителното бюро на партията.
БСП предлага всички политически сили да спрат да се заиграват заради опасността пред България. „Да се обединим, че поставяме националния интерес на първо място и всички парии в парламента да застанем зад тази позиция. Трябва да спрем слугинажа пред европейските институции и пред Меркел”, призова Нинова.
Левицата иска свикване на специално заседание на Народното събрание по темата за бежанците и нелегалната миграция и изслушване на всички министри, на премиер, на всички служби.
Ревизия на НСО заради джиповете
„Ще предложим на новоизбрания президент Румен Радев, когато встъпи в длъжност, да направи ревизия на НСО”, заяви Нинова във връзка с разкритието на bTV, че скъпи джипове на горските стопанства се използват от гардовете на властта и лично от премиера Бойко Борисов.
„Да влезе Сметната палата в президентството и да провери тази служба“, коментира лидерът на БСП и допълни, че отново се увеличава бюджетът ѝ. „По време на приемането на Закона за НСО ние бяхме против и напуснахме зала, т.е. последователни сме в исканията си“, каза Нинова.
След скандала с джиповете: Бойко Борисов ли е най-важният шейх?
Безопасността на Доган и Пеевски ни струва по 5 млн. лв. годишно, обяви Методи Андреев
Тя посочи, че в БСП са научили, че още две коли са поръчани за нуждите на НСО.


description: Надяваме се времето да не ни попречи, въпреки че при този развой ситуацията става по-сложна, каза министърът на вътрешните работи в оставка Румяна Бъчварова

title: Обработени са 10 от цистерните в Хитрино, все още има теч

maintext:
Обработени са 10 от цистерните на влаковата композиция, която се взриви на гара Хитрино, днес ще се работи върху една, каза пред журналисти министърът на вътрешните работи в оставка Румяна Бъчварова.
„Имаме напредък, има всички условия, необходими материали и техника, за да продължат действията от тук нататък по плана, който сме подготвили. Надяваме се времето да не ни попречи, въпреки че при този развой ситуацията става по-сложна“, каза тя, имайки предвид силния вятър и ниските температури.
В събота част от 26-вагона композиция, превозваща пропилен и пропан-бутан, дерайлира и се взриви на гарата в Хитрино. Загинаха седем души в селото и един – впоследствие в болница. Операцията по обезопасяването на композицията продължава четвърти ден.
Все още има теч, правим всичко възможно да го спрем, каза директорът на Главна дирекция „Пожарна безопасност и защита на населението“ комисар Николай Николов.
По думите му остават 12 цистерни и всяка от тях представлява опасност.
През нощта е извършено всичко, което е било планувано, каза още той.
На въпрос дали вятърът ще попречи на операцията, Николов призна, че той създава сериозни проблеми, но добави: „Нека изчакаме операциите с крана, всеки случай ще се разглежда отделно“.
Ниските температури благоприятстват операцията, но не са добри за хората, каза още той.
Министърът на транспорта в оставка Ивайло Московски отчете, че на съседна гара вече има 50-тонни кранове и това, което може да бъда изтеглено по железен път, ще бъде изтеглено. Осигурени са и 80-тонни гондоли, които биха могли, при успешно стечение на обстоятелства, да натоварят крановете. На стендбай имаме още два крана, транспортно-аварийно сме обезпечили процедурата, увери Московски.
При успешна операция най-логичното е цистерните да се приберат на обезопасената площадка на собственика, каза още той.
Бъчварова допълни, че и днес хората от Хитрино няма да могат да се приберат по домовете си – в селото ще се влиза само при крайна необходимост и с придружител.
По думите ѝ по обяд в Хитрино ще пристигнат премиерът в оставка Бойко Борисов и шефовете на строителната камара, които на място ще определят как ще помогнат на хората да възстановят щетите и какъв план ще бъде направен за настаняването им временно във фургони.


description: Засега няма данни за терористична заплаха у нас, уверяват от МВР

title: Засилени мерки за сигурност за празниците в София

maintext:
Според данните на МВР няма терористична заплаха за София, но мерките за сигурност са изключително засилени след атентатите в Берлин и Анкара вечра.
Атентатът в Берлин притесни цяла Западна Европа (ОБЗОР)
Повишени мерки за сигурност в столиците на континента
В празничните дни повече полиция ще има в молове, пазари и на станциите на метрото.
На площад "Батенберг" след 10 дни ще има специални огради, готови да спрат евентуален атентат срещу хората, които ще се съберат тук, за да посрещнат Нова година.
Няколко специални прегради и тежки автомобили ще пазят от атентати на новогодишния концерт на площад "Александър Батенберг" в София.
Извънредните мерки за сигурност проличаха още тази сутрин. След сигнал за съмнителен пакет в центъра на София - в зона с множество посолства. Сигналът се оказа фалшива тревога, но полицията реагира бързо.
От МВР предупредиха за засилени мерки за сигурност и следващите дни.
„100 % контрол на лица и автомобили от определен рисков профил, в контекста на глобалния терористичен потенциален риск в ЕС. Ако в автомобила се вози пакистанец, ще проверим всички в съществуващите информационни масиви”, обяви главният секретар на МВР Георги Костов.
Георги Костов: МВР взе необходимите мерки след нападението в Берлин
Не е регистрирана конкретна заплаха за територията нашата страна, увери той
„Обръщаме се към българските граждани с посланието, че трябва да бъдат спокойни, че няма реална заплаха и че всички институции по време на всички празници, които следват, ще предприемат по-завишени мерки за тяхната сигурност”, каза вътрешният министър Румяна Бъчварова.
Засилени са мерките за сигурност са предвидени и в граничните зони.
Засега конкретен сигнал за заплаха към военните обекти няма. Спокойно беше и в района на летище София, където жители на Жандармерията проверяваха съмнителни автомобили през целия ден.


description: Дълго време той работи за модното списание „Леда”, но заедно с това пътува из България , за да покаже обикновените истории от тогавашното време

title: Йордан Йорданов – Юри, един забравен впечатляващ фотограф

maintext:
Впечатляващ фотограф, който умее „да вижда хората зад снимките” – така определят Йордан Йорданов – Юри.
Фотографът, работил дълго за модното списание „Леда”, е правил портрети и на известни певци и актьори, като Тодор Колев и Невена Коканова, например.
След работата си през седмицата, в събота и неделя обичал да се отправя към малките населени места и да показва обикновените хора по необикновен начин, да документира традиции, които сега вече си отишли.
Житейската му философия ми допадна – че изкуството е част от живота ни и обикновените истории са най-необикновените, онези, които осмислят живота, разказва за фотографа Георги Караманев, автор на биографичната книга за Юри „И додето се раждат лъчите”.
Най-характерните снимки на Йорданов са от 70-те години.
След промените в България в края на 80-те години той работи по международен проект и снима в затворите и психиатричните клиники.
Талантливият фотограф има драматичен личен живот. Отива си от този свят през 2009 г.
Вижте още за него във видеото:


description: Според Костадин Марков РБ има шанс да влезе в Народното събрание на следващите парламентарни избори

title: Зам.-председател на СДС: Не се борим да останем на власт, а за стабилна България

maintext:
„Взехме мандата, за да дадем последна възможност на ГЕРБ и управляващото мнозинство да се опита да излезе от капана на БСП и да се борим да има стабилна България следващите месеци”. Това обяви в предаването „Тази сутрин” зам.-председателят на СДС Костадин Марков отговор на въпрос дали реформаторите не се борят да останат на власт на всяка цена.
РБ в крайна сметка взе мандата
Това е последната възможност за формиране на кабинет в този парламент
Той беше сред представителите на Реформаторския блок, които вчера приеха мандата от президента Росен Плевнелиев за сформиране на правителство в рамките на този парламент.
Марков уточни, че се очаква в петък да се проведат преговорите между РБ и ГЕРБ, на които ще стане ясно дали реформаторите ще върнат мандата или ще се опитат да съставят кабинет.
„На никого няма да се моли, ще седнем и ще се опитаме с аргументи да убедим колегите от ГЕРБ, че в момента за страната най-полезно да продължи да съществува това мнозинство и този кабинет, защото попадайки в капана на служебни правителства и не дай Боже на ляво управление, ни чакат тежки години”, обяви зам.-председателят на СДС.
„В политиката е като в живота тръгнат ли жена и свлачище надолу трудно се спират”, допълни той.
По думите му новият десен проект на Христо Иванов издава страх от Реформаторския блок. Марков обвини Иванов в „политическа неосъзнатост. Според него обаче лидерът на ДСБ Радан Кънев е доказано десен и почтен човек и РБ може да продължи да работи с него.
Зам.-председателят на СДС смята, че РБ има шанс да влезе в Народното събрание на следващите парламентарни избори.


description: Трудно ще е обаче решението да се превърне в законова промяна

title: Партията на Меркел не иска двойно гражданство за децата на мигранти

maintext:
На партиен конгрес Християндемократическият съюз на германския канцлер Ангела Меркел гласува решение за отмяна на разпоредбите, които позволяват на децата на имигранти да бъдат с двойно гражданство, предаде АП.
До преди две години родените в Германия деца на чужденци трябваше между 18 и 23-годишна възраст да изберат гражданство. Това имаше силен ефект върху стотиците хиляди живеещи в страната турци.
Коалиционните партньори на Меркел от левицата поискаха отпадане на това правило като едно от условията си за влизане във властта.
В ХДС това никога не е бил популярен ход, отбелязва АП. Днешното решение беше прокарано от младежката организация на партията.
То обаче може и никога да не се превърне в нов закон, защото е малко вероятно потенциалните коалиционни партньори на десницата след изборите догодина да го подкрепят.


title: Столичият КАТ ще работи до 12:00 ч.

maintext:
Административните услуги в столичния КАТ ще се извършват до 12:00 ч. днес.
Причината е годишна инвентаризация на ценните образци и регистрационните табели.
Работата с граждани по регистрация и пререгистрация на пътни превозни средства, връчване на наказателни постановления, справки и въвеждане на платени глоби, издаване на удостоверения на водачи на МПС и останалите услуги ще бъдат преустановени.


title: Репортерите на „Тази сутрин“: Най-доброто от разследванията на Кристина Газиева

maintext:
През тази година разказахме много човешки истории и проблеми, коментира репортерът на „Тази сутрин“ Кристина Газиева.
В началото на 2016 г. тя запозна зрителите на bTV с д-р Снежана Бакървова - лекар на 32 села, безкрайно отдаден на своите пациенти.
Криси Газиева ни разказа и трогателната история на незрящите студенти Калина и Виктор, които заедно покоряват българските върхове.


description: В поверената му епархия той беше посрещнат с хляб и сол по стара българска традиция

title: Миряни и духовници посрещнаха новия Старозагорски митрополит Киприян

maintext:
Духовници от цялата Старозагорска епархия и миряни се стекоха край павелбанското село Осетеново, за да посрещнат новия Старозагорски митрополит Киприян.
40-годишният Траянополският епископ бе избран за новия владика на Стара Загора на 11 декември тази година от Светия синод на Българската православна църква.
В поверената му епархия Киприян бе посрещнат с хляб и сол по стара българска традиция от миряните в село Осетеново.


description: Повечето хора в селото не са застраховали къщите си

title: Застраховката на собственикa на цистерните в Хитрино не стига за щетите

maintext:
Застрахователната полица на фирма „Булмаркет” няма да покрие щетите от експлозията в Хитрино. Това призна пред bTV собственикът й Станко Станков.
Повечето хора в Хитрино не са застраховали къщите си. Нямат „Каско” и за колите, изпепелени от експлозията. Затова ще трябва да разчитат на обезщетения само от фирмата превозвач.
По думите на Станков сумите от застраховката няма да е достатъчна. „Ние от наша страна със сигурност ще трябва да покрием щетите допълнително над застраховката”, посочи той.
„Фирмата носи своята отговорност, ако се докаже, че има вина”, подчерта Станков.
Във вторник хората от Хитрино ще могат да се приберат по домовете си
Пожарната продължава да изтегля цистерните една по една
От „Булмаркет” не казаха на каква стойност е застраховката, но лимитът й е 500 хиляди лева. Те няма да стигнат и пострадалите вероятно ще получат минимални обезщетения.
„Ние сме наели адвокатска кантора, за да бъде в помощ на хората”, коментира кметът на Хитрино Нуридин Исмаил.
За обезщетения обаче ще може да се претендира едва в края на делото за експлозията на гарата, при това само ако се докаже вината на машинистите или на превозвача.


description: Влаковата линия разполовява селото на две и минава през самия център

title: Кметът на Хитрино: Трагедията е голяма, има изгорели къщи

maintext:
Трагедията е голяма, има напълно изгорени къщи и ударната вълна е била много силна. Това каза кметът на Хитрино Нуридин Исмаил за ситуацията в селото след взрива на влакови цистерни по-рано днес.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
Кметът посочи, че е познавал някои от загиналите.
По думите му половината село е без прозорци и врати.
Обикаляме по улиците, не можем да се доближим. Има съмнения,очаквания за нова взривна вълна. Трагедията е голяма, не мога да кажа със сигурност колко къщи горят, има навсякъде. Има жертви, коментира той. Исмаил добави още, че ранният час е предотвратил по-големия брой загинали и ранени.
По думите му влаковата линия разполовява селото на две и минава през самия център. Инцидентът е станал на самия прелез , където има магазини и къщи. Фурната на селото също е била там и вероятно има загинали от работещите първа смяна там.
Росица Стоянова, която живее в Шумен, се е събудила от взрива. Помислила, че е земетресение.


title: Русия пусна в експлоатация газопровод до Крим

maintext:
Русия пусна днес в експлоатация тръбопровод, пренасящ руски газ до Крим, предадоха Ройтерс и ТАСС, цитирани от БТА.
Президентът Владимир Путин приветства задействането на съоръжението като стъпка, която ще засили икономическия растеж на полуострова, анексиран от Москва през 2014 година.
"Това е още едно много важно решение за развитието на Крим в дългосрочна перспектива", заяви Путин, който наблюдава пускането на газопровода чрез видео връзка.
Москва строи също мост за автомобили и жп превози, който да свърже полуострова с континенталната част на Русия, припомня Ройтерс.


description: Белград ще получи от Москва МиГ-29 за ремонт, а от Еърбъс - нови вертолети

title: Сърбия "пазарува" за своите ВВС и от Русия, и от ЕС

maintext:
Сърбия планира да укрепи военновъздушните си сили като закупи догодина руски самолети и хеликоптери от Европейския съюз, каза министър-председателят Александър Вучич, предаде агенция Ройтерс.
Сърбия ще получи като дарение шест самолета МИГ-29 от Русия, като Белград ще финансира ремонта им, посочи премиерът и допълни, че стойността на сделката ще бъде оповестена преди посещението му в Москва, насрочено за идната седмица.
"Планираме да вземем самолетите до март и след това да удължим живота им до 14 години", каза той.
Бюджетът на министерството на отбраната на Сърбия възлиза на 61 милиарда динара (494.31 милиона евро) за 2017 година, което се равнява на 1,39 на сто от БВП.
Вучич съобщи още, че Сърбия планира да закупи и девет летателни апарата, произведени от "Еърбъс хеликоптърс".


description: Това е първата стъпка от конкретизирането на мирното споразумение с лявата групировка

title: Колумбийският парламент одобри закон за амнистия на членове на ФАРК

maintext:
Колумбийският парламент направи първата стъпка от конкретизирането на мирното споразумение с лявата групировка „Революционни въоръжени сили на Колумбия” (ФАРК) и одобри закона за амнистия на нейни членове.
„Това е първа крачка към укрепване на мира благодарение на Конгреса, който одобри закона за амнистията при историческо гласуване”, написа президентът Хуан Мануел Сантос в профила си в Туитър.
Gracias al Congreso que con votación histórica aprobó Ley de Amnistía, primer paso para la consolidación de la paz — Juan Manuel Santos (@JuanManSantos) 28 декември 2016 г.
Текстът беше одобрен първо от Камарата на представителите, а после и от тази Сената.
Законът за амнистия на членове на ФАРК е в основата на мирното споразумение, подписано на 24 ноември, за да се сложи край на над 52-годишна конфронтация с най-голямата и най-старата партизанска организация в страната.
Колумбийският президент взе Нобеловата награда за мир
Хуан Мануел Сантос беше отличен заради усилията си за постигане на мир в страната си
ФАРК ще разполагат с половин година да сформират политическа партия, а 5700 партизани се очаква да започнат да напускат планините и да предават оръжието си. Те ще се ползват от тази придобивка благодарение на постигнатия мир, заяви председателят на Сената Маурисио Лискано.
Извършителите на престъпления срещу човечеството, на масови убийства и изнасилвания не могат да се ползват от този закон и ще бъдат изправени пред специален съд, какъвто също се предвижда в мирното споразумение.
Въпреки всеобщото облекчение от мирното споразумение много от консервативните граждани на Колумбия са недоволни, защото остават спорни наказанията за лидерите на лявата партизанска групировка.


description: Школото има нужда от ремонт, учениците са при родителите си и заедно се борят с последиците от взрива

title: Тъжна ваканция за децата в Хитрино

maintext:
Принудителната ваканция за децата от училището в Хитрино ще продължи и след празниците. Учениците са по домовете си и ще се върнат в класните стаи вероятно чак след 6 януари.
Школото е с изпочупени прозорци и трябва да се ремонтира.
Училището всъщност е средищно и в него учат 280 деца от 16 населени места в общината. Няма как всички те да бъдат разпределени в други училища и докато се овладее кризата, е по-добре да останат на топло в домовете си. Или каквото е останало от тях.
Цистерните си тръгват от Хитрино, идват фургоните (ОБЗОР)
Селото все още е под полицейска охрана
Семейството на 11-годишната Сейфджан Бедри Юмер е почернено след взрива. Баща й отишъл за хляб във фурната на гарата във фаталната съботна сутрин. Не се върнал.
Семейството още не е погребало Бедри тъй като не са излезли ДНК експертизите. Само те ще докажат, че е едно от намерените след взрива тела е негово.
От цялото семейство на работа е само майката на Сейфджан – Зехра. Затова имат нужда от помощ.


description: Пострадали са 12-13 души, които са откарани в ловешката болница

title: Трима души загинаха при тежка катастрофа на автобус край село Микре (ВИДЕО)

maintext:
Жестока катастрофа между лек автомобил и автобус взе три жертви. Инцидентът стана на главния път София – Варна, в района на ловешкото село Микре. В автобуса са пътували 50 души. Половината от тях са с травми.
Огледът продължи няколко часа. Все още не са ясни причините за инцидента, но по първоначални данни колата буквално е летяла срещу автобуса с около 200 км в час. При това е криволичела по пътя.
Шофьорът на автобуса е опитал да избегне удара, но без успех. На място загиват той, пътник от автобуса, както и жена от леката кола, която е била премазана до неузнаваемост.
Инцидентът става около 9.30 ч. сутринта на прав участък и почистен до асфалт път. Лека кола със софийска регистрация се удря челно в пътуващия в посока София автобус. Превозваните 50 пътници са от общинската администрация на Лясковец. Пътували за Вършец за обмяна на опит и коледно тържество на общината. Всички са в шок.
В Спешната помощ на ловешката болница са прегледани 25 души. Има тежко пострадали, половината от тях ще останат в болницата, съобщи началникът на спешното отделение д-р Николай Дянков.
От тях има един пациент в очно отделение, трима в ортопедия, двама в хирургия. Най-тежко пострадалата пациентка е транспортирана в университетската болница в Плевен, каза д-р Ваньо Шарков, зам.-министър на здравеопазването.
За превоза на пострадалите помогнала и случайна жена. Карала червена кола, с чужда регистрация. Отишла да пита дали имат нужда от помощ. Натоварила в колата си четирима души от по-леко ранените и уплашените.
По-леко пострадалите бяха временно настанени в сграда на община Ловеч.
В ранния следобед оцелелите в сблъсъка поеха обратно към Лясковец.
Разследващите работят по случая. Лекият автомобил и автобусът вече са вдигнати от пътя и движението се осъществява нормално.


title: ООН: Вътрешносирийските мирните преговори ще се възобновят на 8 февруари

maintext:
Специалният пратеник на ООН за Сирия Стафан де Мистура съобщи днес, че преговорите между различните страни в сирийския конфликт ще бъдат подновени на 8 февруари в Женева, предаде Франс прес.
В разпространено тази вечер изявление Де Мистура приветства приемането на резолюция за Алепо в Съвета за сигурност и отбеляза, че ООН възнамерява да свика тези преговори на 8 февруари в Женева. В документа се подчертава, че през последните месеци Де Мистура интензивно е работил за възобновяването на диалога между сирийското правителство и опозицията, съобщи ТАСС.
Специалният пратеник ще осъществи консултации с най-широк кръг сирийски представители, със страните в района и с международната общност, за да подготви внимателно преговорите, посочи негов говорител, цитиран от Ройтерс.
Последният кръг от междусирийските преговори се състоя в Женева от 13 до 27 април и завърши без сериозни резултати. Стафан де Мистура разчиташе да възобнови дискусиите през май, но впоследствие срокът нееднократно се отлагаше и емисарят в крайна сметка престана да говори дори за приблизителна дата за връщането на страните на масата за преговори, припомня ТАСС.


description: Нестабилното му психическо състояние може да навреди на децата им

title: Ким Кардашиян изгонила Кание Уест от дома им

maintext:
Ким Кардашиян накарала съпруга й Кание да не живее с децата им заради нестабилизираната му психика.
Според източници от обкръжението на двойката Кардашиян не искала мъжът й да бъде с децата, защото състоянието му остава ненадеждно, макар и да се е стабилизирало.
Според източниците, въпреки трудностите, Ким вярва, че лечението, което получава съпругът й, ще помогне на отношенията им.
Кание Уест излезе от болницата
Той беше хоспитализиран преди повече от седмица. Все още няма официално изявление на представители на рапъра за здравословното му състояние
„Това беше истински ад. Поведението на Кание много силно се отрази върху брака им. Но Ким чувства облекчение, че той получава помощта, от която се нуждае. Тя смята, че това ще го спаси и ще помогне на брака им“, споделя един от източниците.
Друг добавя, че макар в семейството да има проблеми, любовта между Ким и Кание не намалява: „Както във всички отношения, те също имат разочарования и проблеми. Но те се обичат“, изтъкна приятел на семейството.
В края на миналия месец Кание Уест постъпи в психиатрична клиника заради нервен срив от претовареността си работата си.


description: В Центъра няма заразно болни, съобщи Петя Първанова

title: Отварят поетапно лагера за бежанци в Харманли

maintext:
В центъра за настаняване в Харманли няма заразно болни мигранти, той ще бъде отворен до дни, след като Министерство на здравеопазването потвърди, че няма заплаха за околните.
Това каза председателят на Държавната агенция по бежанците Петя Първанова, която заедно с вицепремира и министър на вътрешните работи в оставка Румяна Бъчварова направи инспекция на завършената ограда на центъра, предаде БГНЕС.
Мигрантите в Харманли – под карантина
Ще им бъдат правени изследвания
От прегледаните до момента 700 настанени чужденци, никой не е с диагноза, застрашаваща здравето на околните. Центърът ще бъде отворен поетапно, каза Петя Първанова.


description: Десницата получи нещо като шанс, като реабилитация, заяви депутатът от РБ

title: Румен Христов: Искахме България да продължи да бъде остров на стабилност

maintext:
Размина се продължаване на стабилността, която беше характерна за България. Виждаме какво се случва в света и смятахме, че България, която беше остров на стабилност, би било добре да продължи да бъде остров на стабилност. Това заяви в предаването „Тази сутрин” депутатът от Реформаторския блок и зам.-председател на СДС Румен Христов и допълни:
„Затова отидохме на първите разговори, на които беше и премиерът Бойко Борисов с обсъждането на три варианта – първият – министър-председател Борисов с мандат на Реформаторския блок и правителство, посочено от него, ако има нужда от някакви частични промени. Втори вариант: министър-председател, посочен от ГЕРБ с почти същия състав и трети вариант да бъдем натоварени ние да съставим правителство.
Не можахме да постигнем съгласие по програмата и приоритетите.
България тръгна към предсрочни избори (ОБЗОР)
Вече се спрягат и варианти за служебен премиер
Цветан Цветанов заяви преди няколко дни, че мнозинство в този парламент за съставяне на правителство има, но въпросът е това правителство по каква програма ще работи и какво ще постигне, обясни Румен Христов.
Реформаторският блок ще участва самостоятелно на предстоящите парламентарни избори, стана ясно от думите на Христов. Какъв ще бъде резултатът, зависи само от нас, каза още той.
Не знам дали изключването на знакова фигура като Петър Москов от ДСБ е най-доброто за ДСБ. Той може да бъде индивидуален член на Реформаторския блок, а ние работим добре с него, коментира депутатът. Какво ще каза той, вижте във видеото:
Десницата получи нещо като шанс, като реабилитация, каза той:
„Това е оценка от страна на президента. Много ценя неговата оценка и му благодаря”.


description: Той нарушил Закона за обществените поръчки и ощетил общината с над 4 млн. лв.

title: Бившият кмет на Дупница Атанас Янев е осъден за престъпление по служба

maintext:
Окръжната прокуратура в Кюстендил постигна осъдителна присъда срещу Атанас Янев, бивш кмет на община Дупница, за извършено от него престъпление, съобщиха от прокуратурата.
Янев е признат за виновен за това, че като кмет на Община Дупница е нарушил служебните си задължения.
В нарушение на Закона за обществените поръчки и с цел да набави имотна облага за фирма „Тоби" ООД, със седалище в гр. София, подсъдимият през 2008 г. сключил анекс към Договор за малка обществена поръчка за доставка на хранителни продукти за нуждите на Домашен социален патронаж и Диетично столово хранене към Община гр. Дупница.
По този начин цената на продуктите била увеличена с 4 193,32 лв. с ДДС в сравнение с първоначалния договор и оферта. Въпросната сума била платена от общинския бюджет, в резултат на което настъпили значителни вредни последици за Общината.
Янев беше оправдан на първа инстанция от Кюстендилския окръжен съд, но след подаден протест срещу постановената присъда Софийският апелативен съд го осъди на две години „Лишаване от свобода“ с тригодишен изпитателен срок.
С решение на Върховния касационен съд осъдителната присъда е оставена в сила, като е изменен размерът на наложеното наказание – една година „Лишаване от свобода“.


description: Затруднено е движението и в района на Рижкия проход

title: Верижна катастрофа затвори АМ "Тракия" от Карнобат до Бургас (ВИДЕО)

maintext:
Ограничено е движението в двете посоки по АМ "Тракия" в участъка Карнобат-Бургас поради лоша видимост и необходимост от снегопочистване, съобщиха от Агенция „Пътна инфраструктура”.
Около час след информацията за затварянето на пътя огромна верижна катастрофа окончателно затапи движението. В нея са участвали 25 автомобила.
Обходният маршрут е Карнобат - Айтос - Ветрен - Бургас.
В района духат ветрове с до 120 км/ч.
Силен вятър, виелици и обилен снеговалеж затрудняват движението по пътя Бургас-Варна, Айтос- Провадия и Карнобат-Шумен, съобщават кореспондентите на bTV.
Три катастрофи са станали на пътя Бургас-Варна, няма пострадали, но са се образували задръствания от автомобили. При едната от катастрофите край град Бяла (област Варна) лека кола се е ударила в снегорин.
Пътят Бургас-Варна не е затворен, но задължително да се шофира със зимни гуми и повишено внимание, съветват от полицията.
Над 600 машини участват в обработката срещу заледяване на пътните настилки в цялата страна.
Заради сериозни снегонавявания са затворени за движение проходът Троян - Кърнаре, както и пътя Шипково – Рибарица. Очаква се днес и утре снеговалежът да продължи в Родопите.
В 15 области е обявен жълт код за силен вятър и снеговалежи
От АПИ съобщиха, че над 600 машини обработват пътищата в страната
Зрители на bTV съобщават, че в района на Карнобат преди Рижкия проход видимостта е изключително ниска, а заради вятъра има сериозни снегонавявания. В резултат движението е почти спряло, има и няколко катастрофи. От АПИ обявиха обходен маршрут: Сунгурларе-Петолъчката-Карнобат.
Актуални данни за пътната обстановка можете да видите ТУК
По път III-208 между Айтос и отклонението за Руен, автомобилите над 10 т трябва да се движат задължително с вериги, посочват от пътната агенция.
Ограничено e движението за МПС над 10 т през Котленския проход. Всички автомобили до 10 т задължително да се движат с вериги.
Предпразнично
За облекчаване на трафика и безопасността днес - в последния работен ден преди Новогодишните празници, от 16 до 20 часа се ограничава движението на тежкотоварните камиони по най-натоварените пътища – автомагистралите, Видин –Ботевград, Благоевград – Кулата, п.в. „Коритна” – Велико Търново – Шумен, Русе – Велико Търново, Калотина – Капитан Андреево, Дуранкулак – Варна – Бургас, Околовръстния път на София, Симитли – Гоце Делчев, Пловдив – Смолян и Бургас – Царево.
Забраната не важи за моторни превозни средства, които извършват превози на опасни товари (ADR), живи животни, бързо развалящи се хранителни продукти и товари на температурен режим. От Пътна полиция очакват натоварен трафик в последния работен ден Към момента движението по пътищата все още е нормално
През прохода Владая днес от обяд и утре до обяд ще бъдат осигурени две ленти в посока Перник за по-голяма пропускливост на трафика. Препоръчваме на шофьорите да използват и автомагистрала „Люлин“, която осигурява по-бързо и по-комфортно излизане от София.


description: О.р. генерал от Морската пехота Джон Кели потвърди, че е бил поканен да стане министър на вътрешната сигурност

title: Доналд Тръмп предложи пост на трети запасен генерал

maintext:
О.р. генерал от Морската пехота Джон Кели потвърди, че е бил поканен от новоизбрания американски президент Доналд Тръмп да стане министър на вътрешната сигурност.
„Беше ми отправена такава молба и аз смятам това за чест“, заяви Кели, цитиран от Фокс нюз.
66-годишният Кели ще бъде третият запасен генерал, на когото новоизбраният президент на САЩ предлага висок пост в бъдещата си администрация.
Тръмп, който няма военен опит, вече номинира Джеймс Матис за министър на отбраната и назначи Майкъл Флин за свой съветник по националната сигурност.
Доналд Тръмп направи първите си назначения
Сенаторът Джеф Сешънс ще бъде главен прокурор и ще оглави Министерството на правосъдието
Кели имаше разногласия със сегашния президент – демократа Барак Обама, по ключови въпроси и предупреди за уязвимостта на южната граница на САЩ с Мексико.
Като началник на Южното командване – последният пост в 45-годишната му военна кариера, той отговаряше за американските военни ангажименти и отношения в Латинска Америка и Карибския басейн.


description: Винаги можеш да отидеш на дискотека, но кога ще можеш да тъчеш килим, коментираха те

title: Студентският празник – в народна носия

maintext:
Бъдещи стоматолози избраха да отбележат студентския празник 8 декември в Горно Драглище по по-нетрадиционен начин – те облякоха народни носии.
По думите им „винаги можеш да си облечеш черната рокля и да отидеш на дискотека, докато кога ще можеш да тъчеш килим, например“.
Така се внасяло и разнообразие.
Вижте във видеото студентите в носии и как празнуваха колегите им в Банско:


title: Проливни дъждове причиниха наводнения в Южна Испания

maintext:
Млада жена е загинала в резултат на голямото наводнение в испанския град Малага, съобщава вестник ABC. Жертвата е 26-годишна жителка на община Естепона в Малага. Точната причина за смъртта ѝ се проверява, но се смята, че тя се е удавила, съобщи агенция "Фокус".
Испанското правителство предупреди днес за опасностите от обилните валежи, причинили наводнения в и около южния испански град Малага, информира Асошиейтед прес.
Националната метеорологична служба обяви код "червено", най-високата степен на предупреждение за опасност, за този южен район.
Испанската държавна телевизия показва кадри на наводнени улици след проливните валежи тази сутрин.
Местните власти обявиха, че е имало над 600 инцидента, свързани с лошото време в областта.
Малага и околните градове, включително луксозният курорт Марбея, са сред най-засегнатите. Жителите на Малага наброяват около 500 000 души.


description: Накъде отива Европа и кой ще дърпа юздите?

title: bTV Репортерите: Quo vadis EUropa?

maintext:
Малката Европа – може да я видите в центъра на Виена. Всеки от кочияшите в австрийската столица пристига от различна европейска държава, но всеки определя себе си като виенчанин. Изключението е…австриецът Петер.
„Аз казвам така: Всичко, което е от другата страна на Дунав, е чужбина. Той не е жител на Виена. Като мен е. Да, той има австрийски паспорт в джоба, но аз като установил се от дълго време жител във Виена не го приемам. Както той не ме приема в страната, защото съм чужденец. Той е гастарбайтер в моя град!Разбира се, така се шегуваме помежду си”, споделя Мохамед Онер - кочияш във Виена.
Мохамед е от Анадола. Пристига в Австрия в края на 70-те години на миналия век. Казва, че е първият чужденец кочияш във Виена. Той е от старите имигранти, които имат право да гласуват и с интерес следи изборите.
Кампанията за последния президентски вот е най-дългата и най-скъпата в историята на страната. Часове след развръзката „Кой влиза в Хофбург” като държавен глава пред портите на замъка изборите все още са тема за дебат.
„Можеше да бъде по-зле. Можеше да се стигне до една ситуация, в която да се мине границата. Аз съм щастлив, че спечели Ван дер Белен”, казва Петер.
Според Мохамед обаче загубилият е победител. „Представете си на практика три партии срещу една. Три партии постигат 53 %, а една партия печели почти 50%. Това си е за размисъл. На следващите избори ще видим къде са тези три партии и къде е едната партия”, уточнява той.
„Знаете ли, стана като в Америка. Един лош срещу друг лош- и двамата кандидати са такива. Всички, с които разговарях, казаха, че ще изберат Ван дер Белен, защото е по-малкото зло”, казва пък Кристиян Удушау- кочияш от Румъния.
Професорът по икономика Александър ван дер Белен от партията на Зелените и крайно десният политик Норбърт Хофер от Партията на свободата застават един срещу друг за втори път тази година.
Двамата стигат на балотаж на изборите през май. Пролетният вот е в разгара на дебата за бежанската криза, само месеци след като през Австрия преминават хиляди мигранти на път за Западна Европа. Изненадващо за всички вота губят кандидатите на традиционните партии в страната. Ван дер Белен печели балотажа на косъм - с едва 30 хиляди гласа, но заради нарушения съдът решава двубоят да бъде повторен.
„До втория тур на тези избори стигнаха представители на две политически партии, които са извън управлението. И двете партии преди 40 години са мислени като антисистемни партии - и Зелените на Ван дер Белен, и Партията на свободата. За Партията на свободата е изключително важно да постави себе си не като крайна партия, а като новото дясно в Австрия. Те се борят за много от гласовете, които традиционно отиват в народната партия”, коментира политологът Иван Кръстев.
Двамата кандидати представляват две различни позиции в страната. Тонът на двамата е различен – по-умерен срещу по-агресивен. Около тях се групират различен тип избиратели – жители на големите срещу жители на малките градове, висшисти срещу по-ниско образовани, мъже срещу жени. Единият вижда Австрия като част от една по-силна Европа. Другият – една по-силна Австрия в Европа.
Александър Малеев от години живее в Австрия и наблюдава политическите процеси, преди да направи своя избор.
„Ако Ван дер Белен иска един по-силен ЕС, по-солидарен, Хофер иска една силна държава и един по-скоро икономически ЕС, но държавите да запазен националния си суверенитет”, пояснява Малеев.
Позициите на двамата политици, но представени от други лица, се сблъскват във всяка една държава на обединена Европа.
„Населението е уморено от голямата коалиция, която непрекъснато владее Австрия. Консервативната и социалната партия. Те са на власт почти непрекъснато и не се справят с реформите, които се очакват да направят”, смята Александър Малеев.
Бившият вицеканцлер на Австрия Ерхард Бузек също гледа критично на случващото се в страната му. Прогнозирал е друг изход от вота.
„Общите очаквания бяха, че ще бъде избран президент, който е критичен към Европа и дори, че ще иска излизане от ЕС. Стана съвсем друго и аз лично съм щастлив . Сега въпросът е: управляващите партии правилно ли действат?”, посочва Бузек.
„Двете управляващи партии дълго време се противопоставяха една на друга и качеството на политиката не е много добро. Политиците трябва да постигат резултати, а когато не го правят, хората са недоволни, и с право. Последните години бяха белязани с това, че има твърде малко резултати”, допълва той.
Гласът на недоволството се чува все по-силно на улицата.
„Колкото повече коалиции има, толкова повече националистите съберат сили и в този смисъл се изкачват нагоре”, казва кочияшът Мохамед. Според него не е добре, че националистите стават популярни, но проблемите са вътрешни, национални.
„Националният закон трябва да е над европейските правила. Тогава това няма да се случва. Вижте, ЕС е институция от хора - той, тя, онзи- но ние не ги познаваме. За решения на ЕС, за които нямам право глас, не искам да се примирявам и да приемам. Ако ЕС промени това, тогава националистите ще загубят”, убеден е Мохамед.
„Ние живеем в една демократична Европа, но нямаме право да казваме каквото и да е. Ходим като овце да избираме, избираме нещо, което ни се налага, върху което въобще нямаме влияние. Кое е демократичното?Къде е властта на народа?”, пита и Кристиян.
Такива отговори има и в други европейски държави.
Според Бузек сегашната криза в Европа е криза на демокрацията. „Този вид демокрация, която имаме, загуби възможността да решава проблеми. Сега има копнеж по търсенето на един силен мъж. Хората се удивяват на Путин, сега и на Тръмп, или на Орбан, или на Качински в Полша. Демокрацията не се разви по правилния начин. Ако това развитие продължи по същия начин, ние напълно ще загубим демокрацията и ще бъде ужасно”, прогнозира той.
Популисткият изказ е все по-използван от европейските политици и все по-разбираем за недоволните.
„В момента, в който започнат да се надигат националистически сили, дори когато те не са антиевропейски, те започват да говорят повече за националната си държава, отколкото за ЕС. Тук започва проблемът на Европа. Избирането на Тръмп, влошаването на отношенията между САЩ и Русия, влошаването на отношенията между Тръмп и Китай, и другата много по-агресивна роля на радикалния ислям поставят Европа в друга роля”, смята политологът Иван Кръстев.
„Сега Европа стана един остров и другите започнат да виждат Европа по друг начин. Това влияе и на поведението на избирателите и на политическите лидери, част от които са в паника”, посочва той.
В двореца Хофбург във Виена е и седалището на ОССЕ. От срещата на върха в Хамбург американският държавен секретар Джон Кери отправи предупреждение към Европа.
„На твърде много места в региона на ОССЕ, в днешно време виждаме надигащо се авторитарно мислене, придружено с влошаване на човешките права, ограничаване на независимостта на медиите , изблик на нетолерантност и престъпления от омраза”, изтъкна той.
Заразата на Старият континент е т.нар. авторитарен популизъм. Последното изследване показва, че той има най-силно влияние в управлението в Румъния, Полша, Франция и Холандия.
„Полша отиде толкова на дясно в търсене на решения, в Съединените щати един странен мъж спечели изборите, а скоро ще имаме проблеми във Франция и в други държави”, прогнозира Лех Валенса.
„Европейците не разбират, че сами трябва да поемат инициативата. Може би звучи странно, но трябва да се доволни заради Тръмп, защото ако той не се ангажира с европейците, европейците най-накрая трябва сами да се погрижат за себе си”, изтъква Ерхард Бузек.
По думите на Иван Кръстев 2017 година по потенциала и важността си вероятно ще прилича на 1917, когато започва разпадането на трите големи империи- Руската,Отоманската и Австро-Унгарската. Става въпрос за три избора – и в Холандия, но основно във Франция и Германия, които до голяма степен ще определят бъдещето на ЕС.
„Ефектът на популистките партии не е колко гласове взимат те самите, а до каква степен проблемите, които те поставят, започват да променят политиките на другите партии”, обяснява политологът.
През последната година основна тема в риториката на крайнодесните станаха бежанците. Страхът зарази и традиционните партии. Орбан иззе аргументите на националистите от Йоббик и свика референдума срещу решенията на Брюксел.
„Противно на повечето твърдения, аз мисля, че добре решихме бежанската криза, но от това се направи политика. Бежанците бяха използвани като политически аргументи, вместо да се решават собствените проблеми. Това е нещо, което аз много критикувам”, подчерта Бузек.
Според него Европа е пропуснала всички средства, с които е можела да играе някаква роля.
„Вижда се по въпроса за сигурността: Няма европейска армия, няма обща европейска отбранителна политика. Има поредица от въпроси, по които нямаме позиции и отговори: Украйна, Сирия и т.н. Няма позициониране на европейците. Истинският проблем на ЕС са държавите-членки. Те не могат да се разберат за обща политика и всеки си мисли, че може да дърпа в своя посока, за да спечели следващите избори”, посочва Бузек.
В началото на година на среща във Виена Балканският път бе затворен, а през септември, отново във Виена, Европа реши да затвори външните си граници. Темата влезе и в предизборната кампания.
Мохамед не е съгласен толкова много бежанци да идват в Европа. „Ние живеем в тези държави от 50-60 години, но изведнъж и ние попадаме под общ знаменател- всички чужденци са такива, те само използват нашите държави. А ние всъщност работим най-мръсната работа, най-нископлатената работа. С това ново мразене националистите стават все по-популярни и самоуверени”, казва той.
„Аз съм боядисал тази фасада. От моето семейство са полага паветата на тази улица. Това е и наша заслуга. Защо трябва да си ходя?! Аз тук съм си изградил моя родина. Защо трябва да си ходя?”, пита Мохамед.
Преди месеци крайнодесните в Австрия говореха за „öxit”. След брекзит отхвърлиха идеята.
„Това, което и крайната десница си дава сметка, е, че разпадането на ЕС не е в интерес на Австрия. Затова те се опитаха да направят всичко възможно, за да спрат спекулациите, че партията се бори за излизане от ЕС, защото това ще засегне австрийските пазари и ще навреди на австрийската икономика”, смята Иван Кръстев.
Ще се разпадне ли Европа? – друг въпрос, който се повтаря като мантра. Според политолога изборите през 2017-а ще определят характера на промяната. По думите му е сигурно, че ЕС ще се промени. Въпросът е как ще изглежда тази промяна и това ще го решат избирателите в някои от големите европейски държави, включително и в България.
„В очите на много популистки движения, които се оформят в Европа, страни като България са буфер и към Турция и към ислямския свят, отколкото като пълноправен член на ЕС. Независимо че българската публика чува много от темите като по-съзвучни с българските страхове, много от хората не си дават сметка, че ролята, които тези хора виждат за България, е буферна. За България най-важно е да запази границите на ЕС такъв, какъвто го познаваме, и да запази интересите на страната, за да могат да бъдат чути извън нея”, коментира Иван Кръстев.
В деня на австрийски вот световните медии гледаха към Виена.
„Малка Австрия показа, че след Брекзит и след избора на Тръмп, е в състояние да спре маршът на крайнодесния популизъм. Александър ван дер Белен успя с това и при това с много добри аргументи. Австрийците се притесняват страната им да не се приеме като експеримент, при който крайнодесен политик става държавен глава. Те казаха: Времената са толкова несигурни и объркани, така че е по-добре да не правим експерименти”, отбелязва Стефан Мерзебургер - кореспондент на ZDF във Виена.
Догодина Франция избира президент, а Германия - нов парламент.
„Мисля, че Меркел иска също, затова потвърди позицията си и не тича след аргументите на крайнодесните популисти. Който прави това, губи собствената си самоувереност и доверие. Друг е въпросът как християндемократи и социалдемократи отново ще привлекат симпатизантите на „Алтернатива за Германия”, защото това са противниците на глобализацията и хора, които се страхуват от бъдещето”, допълва той.
След година на избори в Австрия отново гледат с надежда новата година да бъде по-добра.
А виенчанинът Мохамед от Анадола отново впряга файтона. „За да не ме разберете погрешно - не искам европейските граждани да мръзнат. С това одеяло ги топля, въпреки че те от години ни държат пред вратата на ЕС. Но не съм злопаметен. Имам одеяло, за да ги стопля, като им е студено. Ние имаме горещо сърце за европейските граждани. Все някога ще стане. Сигурно ще трябва да чакаме още след 40-50 години”, казва той.
Накъде отива Европа и кой ще дърпа юздите – само няколко месеца ни делят от следващите избори на Стария континент. А през 2018-а изборът ще бъде за Европа.


description: Атентатът, извършен с кола бомба, става седмица след двойното терористично нападение на истанбулски стадион

title: Взрив на автобус с турски военни взе 13 жертви, десетки са ранените

maintext:
13 турски военни загинаха, а над 50 души бяха ранени, след като автобус с военнослужещи беше взривен в района на университета на турския град Кайсери.
Смята се, че взривът на автобуса е бил предизвикан от кола, натъпкана с експлозиви.
Според очевидци колата се е движела близо до автобуса и когато двете превозни средства се изравнили, последвала експлозия.
Макар все още никой да не е поел отговорност за атаката, турският президент Реджеп Тайип Ердоган заяви, че отговорна за днешния атентат е Кюрдската работническа партия (ПКК).
По думите на държавния глава подобни атентати „не са лишени от връзка” със събитията в Ирак и Сирия.
Премиерът Бинали Йълдъръм потвърди, че нападението в Кайсери е било извършено от атентатор самоубиец, и определи атаката като престъпление срещу човечеството.
Взривът става седмица след двойна бомбена експлозия край стадион в Истанбул, в която загинаха 44 души, припомня Франс прес.
Отговорност за него пое кюрдска групировка.
Идентифицираха извършителя на втория бомбен атентат в Истанбул
20-годишният камикадзе Бурак Явуз взривил раницата си експлозиви, след като бил задържан на полицейски контролен пункт в парка „Мачка”
Вижте още във видеото:


description: Стоян Георгиев показа как апетитни имоти в София, чиято стойност е милиони левове, са станали от общински частни – при това без общината да разбере

title: Кметът на район „Младост”: Благодаря на bTV за разследването

maintext:
Благодарим на разследващия журналист Стоян Георгиев за ангажираността към проблемите с кражби на имоти и презастрояването на района, заяви новоизбраният кмет на район „Младост” Десислава Иванчева по повод на разследването на bTV за имотните измами там.
Тази сутрин ви показахме как няколко парцела за милиони левове са били „реституирани” по твърде странен начин – с фалшиви документи, и без двама нотариуси или Агенцията по кадастъра да се спрат процедурата, която в много свои етапи изглежда съмнителна. Така имотите, които са общинска собственост, са се превърнали в частни.
Общината научи за това от нашата проверка.
Разследване на bTV: Как общински имоти за милиони стават частни, а общината не знае
Оказва се, че няма кой да гарантира законността на „реституцията” на апетитни имоти в София, макар скандалната схема да е съшита с бели конци
„Всяко разследване ще продължи да среща пълна подкрепа от наша страна. От два дни вече подготвяме документи, които ще внесем в съда, с твърдото убеждение, че по съдебен път район „Младост” ще може да защити собствеността си и да си върне владението върху общинските имоти, които са били отнети по посочената в репортажа престъпна схема.
Но ние няма да се ограничим до там. От районната администрация ще започнем собствена проверка и на други съмнителни реституции и придобивни сделки и ще се борим за това истината да излезе наяве.
Надявам се и че прокуратурата на Република България ще използва всички свои правомощия, за да станат участниците в схемата известни и да бъдат подведени под наказателна отговорност”, пише още Иванчева.
Като кмет на „Младост” отново декларирам, че държа на прозрачността в управлението и в тази насока администрацията на района ще съдейства на журналисти и граждани, които разобличават всякакви незаконосъобразни или нецелесъобразни действия, завършва писмото си тя.


description: От двамата мъже няма следа

title: Намериха лодката на изгубените рибари

maintext:
Намериха лодката на рибарите, които изчезнаха преди седмица в морето край Дуранкулак. От двамата мъже обаче няма следи, казаха техни колеги пред bTV.
И днес не откриха рибарите, изчезнали край Дуранкулак
Двамата мъже са излезли при спокойно море, не е ясно какво се е случило с тях
Около 10 лодки с местни рибари са влезли в морето вчера да търсят мрежите на изчезналите.
По мрежите попаднали и на потъналата рибарска лодка. Водолаз доброволец е потвърдил, че това е техният плавателен съд.
Днес се очаква екип от водолази от военноморските сили да влезе в морето и да изследва останките от лодката.


description: Мошениците предлагали на болни хора операции срещу огромни суми

title: Трима израелци, обвинени в незаконна търговия с органи, са действали и в България

maintext:
Срещу трима израелци днес са били предявени обвинения в съд в Тел Авив за незаконна търговия с човешки органи, съобщава новинарският сайт MIGnews. Жертви на престъпниците били болни мъже и жени, нуждаещи се от трансплантация на бъбреци от жив донор.
Мошениците им предлагали операции срещу огромни суми. Те са действали освен в Израел и на територията на Турция, България, Тайланд и Филипините. Според наличните данни са успели да извършат 14 незаконни операции по присаждане на бъбреци.


description: Очакваме вашето мнение по темите в предаването

title: При какви условия работят българските огнеборци?

maintext:
Сряда сутрин в „Тази сутрин”:
Ексклузивно интервю с шефа на „Булмаркет” Станко Станков. Кой носи отговорност за трагедията в Хитрино?;
При какви условия работят българските огнеборци и защо МВР закри службите за спасителна дейност?;
Историята на първите пожарникари, влезли в пламъците на Хитрино поредна нощ по обезвреждане на цистерните. На живо: Последните новини от кризисния щаб;
Гърмен отново на протест. Защо семействата спряха децата си от училище?;
Коя е успешната формула за излизане от политическата криза? Гостува Пламен Орешарски;
Възможно ли е Бойко Борисов да оглави кабинет, предложен от реформаторите? Гостува заместник-председателят на СДС Костадин Марков;
Бежанският център в Харманли отваря врати. На живо: Как изглеждат сградите след погрома?;
Махат найлоните от Витошка. На живо: Общината в сблъсък със собствениците на заведения;
Каква е новата мисия на Ася Капчикова след „Фермата”?


description: Потвърдили са готовността си да участват в проекта на пазарна основа и без държавна инвестиция

title: Китайската национална ядрена корпорация прояви интерес към "Белене"

maintext:
Китайската национална ядрена корпорация проявява интерес към проекта "Белене", съобщиха от правителствената информационна служба.
По нейна инициатива се е провела среща с премиера в оставка Бойко Борисов, вицепремиерът Томислав Дончев и министърът на енергетиката Теменужка Петкова.
По време на срещата Борисов е пояснил, че проектът „Белене“ би могъл да се реализира на пазарна основа, без държавна инвестиция и без договори за дългосрочно изкупуване на електрическа енергия.
От страна на представителите на китайската корпорация е потвърдена готовността за участие в реализацията на проекта при подобни условия. След като „Национална електрическа компания“ ЕАД заплати на „Атомстройекспорт“ дължимата според арбитражното решение във връзка с проекта „Белене“ сума, тя ще придобие оборудването. Това ще позволи отделяне на активите в проектна компания и стартиране на процедура за приватизация, уточняват от правителството.
Китайската национална ядрена корпорация е наследник на китайското министерство на атомната енергетика. Компанията е една от водещите в сектора в международен план, като работи по целия спектър – от разработване на мини, проектиране, изграждане и опериране на ядрени реактори до съхранение на отработено ядрено гориво.
В момента корпорацията оперира успешно шестнадесет реактора в Китай и изгражда допълнително още девет. Китайската национална ядрена корпорация е единственият производител на ядрено гориво в Китай. Компанията има 100 дъщерни фирми, служителите й са над 100 хиляди, допълват от правителствената информационна служба.


title: Жена, пострадала при падането на асансьора в Майчин дом, роди второ дете

maintext:
Една от жените, пострадали при падането на асансьор в Майчин дом преди шест години роди второ дете.
Малкият й син Самуил е първото бебе, родено с помощта на програма за ин витро, финансово подкрепена от общината.
След стреса от пропадането на асансьора, Емануела Фролошка е с 50% инвалидност. Заради здравословни проблеми се налага ин витро процедура с донорска яйцеклетка, за да има второ дете. Решава да опита и не се страхува, че травмата на крака й ще й попречи да бъде добра майка:
„Единият ми крак не е това, което беше, аз не зная вече какво е да се тича, малко по-бавна съм и когато се наложи да се реагира по-бързо, разчитам на съпруга си”, споделя Емануела.
Тя казва, че след стреса от инцидента цени живота и се чувства целуната от Господ.
Лекарите са убедени, че ин витро процедурите с донорски яйцеклетки, като тази направена на Емануела, не са по-рискови:
„Като успеваемост е висока, много повече отколкото обикновеното ин витро, защото донорките са млади жени”, заяви д-р Йосиф Димитров.
От общината обявиха, че досега малко повече от половината от средствата заложени по ин витро програмата са усвоени от млади двойки:
„Необходимостта е от донори, а те са все още много малко и това е причината от тези 70 хиляди да са изразходвани под 43 хиляди”, съобщи кметът Йорданка Фандъкова.
За да стане една жена донор, трябва да е на възраст до 34 години и да е родила поне едно дете.


description: Полицията чака съдебно-медицинска експертиза

title: Мъж от Бургас преби съседката си

maintext:
62-годишна жена от бургаския квартал „Победа“ беше пребита от свой съсед, защото оглеждала дома му и му пращала крадци.
Инцидентът е станал преди Коледните празници.
Според разказа на пострадалата – Иванка Костова, съседът ѝ Кирчо Димов я поканил да се почерпят и преминал към юмруците. Искал от нея да пише самопризнания и заплашил да я убие.
Костова успяла да стигне с пълзене до дома на дъщеря си. Била цялата посинена, повръщала кръв, не можела да говори.
Приета е в отделението по неврохирургия с мозъчно сътресение и изписана ден преди Коледа.
Пред камерата Димов не прояви разкаяние и разказа подозрението си, че при посещенията си Иванка оглеждала какво има за крадене в дома му.
Костова е получила „телесна повреда, която е следствие употреба на алкохол, но същата към момента не е подкрепена със съдебно-медицинска експертиза, която да ни даде повече информация как да я датираме, за лека, за средна или за тежка телесна повреда“, каза говорителят на МВР Бургас Цветелина Рандева.
Медицинската експертиза ще бъде готова тази седмица, но пострадалата и семейството ѝ се страхуват, че побойникът може да се избяга в чужбина.


description: По празниците обаче ще има допълнително служители на реда на местата, на които се очаква струпването на повече хора

title: Румяна Бъчварова: Няма конкретна заплаха за терористична дейност у нас

maintext:
Няма конкретна заплаха и сигнал за терористична дейност у нас, увери министърът на вътрешните работи в оставка Румяна Бъчварова на брифинг преди обяд.
Снощи се е провело заседание на консултативната група за противодействие на тероризма към Министерския съвет.
Взето е решение около Новогодишните празници мерките за сигурност да бъдат разширени. Ще има допълнително служители на реда на местата, на които се очаква струпването на повече хора – жп и автогари, летища базари и курорти.
Ще има и масирани проверки на хора и багажи.
От МВР призовават хората за търпение и бдителност.
Нивото на готовност остава код „жълто“ – предпредпоследна степен
Вижте повече във видеото:


description: Той се е превърнал в най-голямото благотворително мероприятие в Европа

title: Фабриката на Дядо Коледа в Унгария събира подаръци за бедните деца

maintext:
Фестивалът „Фабриката на Дядо Коледа" се провежда 12-та поредна година под голям прозрачен купол в Будапеща.
За толкова време събитието се е превърнало в едно от най-големите благотворителни мероприятия в Европа по това време на годината.
От самото начало принципът на инициативата е да не се събират пари, а само храна, продукти за почистване, дрехи, книги и играчки в добро състояние.
Мисията на „Фабриката на Дядо Коледа" е да помага на семейства, които живеят в голяма бедност. За няколко години фестивалът става национално събитие, като събира дарения в различни търговски центрове.
Организаторите обединяват сили с Унгарската поща и така всеки може да изпрати безплатно кутия с продукти, като го адресира просто до „Фабриката на Дядо Коледа".
И докато в първите години фестивалът събирал няколко хиляди кутии, само миналата година са били получени над 125 тона дарения. В първите години фестивалът подпомагал около 3 хиляди деца, но днес няколко стотин хиляди деца годишно получават този тип помощ.
Отделно от това, „Фабриката на Дядо Коледа" организира и посещения на деца от центрове за закрила, които помагат за разпределението на получените помощи. Накрая всяко дете може да си избере по една играчка от даренията.
Много унгарски училища организират екскурзии до „Фабриката на Дядо Коледа" и учениците им сами донасят даренията си. Така децата се учат да помагат на другите и сами виждат как точно допринасят за това.
Тази година фестивалът се провежда в продължение на 20 дни с участието на около 2000 доброволци. Даренията се разпределят в цялата страна от Червения кръст.


description: Брюксел може да заведе дело срещу България и заради неизпълнение на правилата за борба с киберпрестъпленията

title: ЕК откри срещу България процедура за нарушение в сферата на обществените поръчки

maintext:
Еврокомисията откри срещу България процедура за нарушение в сферата на обществените поръчки. Също така Брюксел предупреди страната ни, че ще заведе дело в съда на ЕС, ако за 2 месеца не даде гаранции, че изпълнява европейските правила за борба с киберпрестъпленията.
Българските власти са закъснели с прилагането на новото европейско законодателство, свързано с обществените поръчки и концесиите. Разпоредбите въвеждат повече прозрачност и изискват задължително процедурите по кандидатстване да се подават по интернет.
Освен това те улесняват наддаването от страна на малките и средни фирми при обществени поръчки и повишават конкуренцията, обясниха от Еврокомисията, цитирани от БНР.
По друга текуща наказателна процедура България получава последно предупреждение, преди да отиде на съд в Люксембург. Евросъюзът не е получил достатъчни гаранции от обясненията на правителството, че е приложена т.нар. "директива за борба с киберпрестъпността".
Тя инкриминира използването на инструменти, служещи за кибератаки, като например зловреден софтуер и компютърни вируси. Законодателството изисква също от София да укрепи уредбата за обмен на информация при атаки и осигурява обща европейска наказателноправна рамка за тази област. България има 2 месеца, за да отговори на предупреждението.
Европейската комисия настоява България и още 14 държави от ЕС да приложат изцяло в националното си законодателство една или повече от трите нови директиви за обществените поръчки и концесиите.


description: Айше Хаджисаид има над 20 години стаж и й се налага да преподава на седми и осми клас в един час

title: Призванието учител – да преподаваш с усмивка и без заплата

maintext:
Учители в Ардинско половин година работят и живеят без заплати.
Айше Хаджисаид има над 20 години стаж и за първи път й се налага да преподава български език и литература на седми и осми клас в един час. Жонглирането между учебния материал за седми и осми клас за учителката по български е оздравителна мярка за училището, което е на ръба на фалита, в което от половин година заплати няма.
Учители от село в община Ардино от шест месеца не получават заплати
Проблемът е в липсата на ученици, твърди директорът на училището в Бял извор
„Това много ми тежи”, споеля Айше Хаджисаид. По думите й тя се чувства унизена, за да иска това, което е нейно и изработено.
Усмивката, с която 45-годишната жена преподава е заразна. Въпреки, че в джоба си няма и стотинка, в клас е щастлива. По думите й децата не са виновни за ситуацията.
У дома учителката по български бързо влиза в ролята на домакиня. Тя дели дома си със своята свекърва, която е пенсионер. Най-тежко за нея е самотата - децата й учат в Кърджали, а съпругът и е далеч.
„Разчитам на мъжа ми, да ми е жив и здрав, дано Господ му дава дълги години живот. И аз като останалите жени в махалата мъжете са ни по чужбина и пращат пари, споделя учителката.
Гурбетът, който обезлюдил селото и оставил училището без деца, а Айше без заплата, се оказва и нейното спасение. „Винаги има нещо, което човек не може да остави зад гърба си”, казва Айше.


description: Не ни харесват, защото казваме това, което мислим и не признаваме началници, заяви лидерът на ВМРО

title: Красимир Каракачанов: Патриотите не получиха мандата заради намеса на Брюксел

maintext:
Има две версии защо президентът Росен Плевнелиев не е връчил мандата на патриотите. Според първата причина за това е намеса от страна на Брюксел, съобщи в предаването „Лице в лице” на bTV Красимир Каракачанов, лидер на ВМРО и съпредседател на Патриотичния фронт (ПФ).
"След като във вторник премиерът Борисов обяви, че за да върне жеста, би подкрепил правителство на патриотите, веднага в сряда сутринта е имало интервенция от Брюксел".
По думите на лидера на ВМРО в Брюксел не ги харесват, защото казват това, което мислят и не признават началници.
Според втората версия, ако патриотите вдигнат пенсиите на 300 лв, „качат два-три самолета афганистанци и ги върнат в Афганистан”, ГЕРБ няма да може да ги настигне на изборите”, допълни Каракачанов като цитира думите на негов колега от ГЕРБ.
Той беше категоричен, че не са разочаровани, че държавният глава не им е връчил мандат. По думите му България не се нуждае от предсрочни избори.
Политическата криза е изкуствена и се дължи на ината на ГЕРБ, които се сърдят, че хората не са гласували за тях, вместо да се замислят защо не са гласували, допълни лидерът на ВМРО. Според него политиката не се прави с инат или с партийни сметки.
Какво още каза лидерът на ВМРО, вижте във видеото:


description: Защитата на обвиняемия Любомир Данчев нарече делото фарс

title: Снимки показват откъде е тръгнал пожарът в тютюневите складове

maintext:
Непоказвани досега снимки, запечатали възникването на пожара в пловдивските тютюневи складове, бяха показани днес в съдебната зала, съобщи кореспондентът на bTV в региона. Това стана по време на представянето на експертизата, изготвена от учени от Академията на МВР.
Фотосите са направени няколко минути преди да бъде подаден сигнал на 112 за възникването на пожара. От тях е видно, че огънят е тръгнал от помещението, което е било обитавано от бездомника Любомир Данчев.
Любомир Данчев не се призна за виновен за палежа на Тютюневия град
Аз съм в затвора за няма нищо. Ей така, каза той
Доцент Валентин Чочев от Академията на МВР е категоричен, че най-вероятната причината за огнената стихия е незагасена цигара и не става въпрос за палеж със запалителна течност. Огънят в помещението на клошаря е тлеел поне 3 часа преди да се разпространи из цялата сграда.
Адвокатът на Данчев Зоя Тошкова демонстративно напусна заседанието, което определи като „фарс”. Тя поиска отвод на съдебния състав, тъй като съдията разговарял насаме с експертите преди оповестяването на техните заключения, а, в същото време, не допуснал изслушването на двама свидетели, които първи забелязали пожара.
В началото на съдебното заседание психиатри потвърдиха, че Любомир Данчев не страда от психично заболяване и носи отговорност за постъпките си. Човекът, който е дал показания срещу него – друг бездомник, страда от шизофрения. Тази диагноза, според вещите лица, обаче не била пречка да се вземат показанията му.
В съдебната зала беше изслушана и експертизата от специалисти в опазването на паметници на културата. Те бяха категорични, че макар пожарът да е нанесъл огромни щети на тютюневите складове, част от най-ценните орнаменти по фасадата са оцелели и сградите могат да възстановят културно-историческото си наследство с реставрация за няколко милиона лева.


description: Севернокорейският лидер връчил награди на участниците

title: Ким Чен-ун наблюдава заедно с жена си учения на военни летци

maintext:
Севернокорейският лидер Ким Чен-ун е провел конкурс по летателно майсторство сред командния състав на военно-въздушните сили и частите на противовъздушната отбрана. Това предаде ТАСС, цитирайки официалната информационна агенция на страната КЦТА.
Заедно с лидера, който е и главнокомандващ на Корейската народна армия (КНА), полетите наблюдавала и неговата съпруга Ли Сол-чжу, на която летците поднесли букет цветя.
След завършване на конкурса Ким Чен-ун, съпровождан от голяма група военачалници и партийни дейци, похвалил участниците за проявения професионализъм, връчил награди на победителите и, за да ги поощри, се снимал с тях.
"Когато дойде заповед за атака, те са длъжни да нанесат безпощаден удар по цитаделите на агресията и да открият пътя за придвижване на частите на КНА в южно направление", казал той.
Мястото на провеждане на ученията не се уточнява, посочва БТА.


description: Келиан Конуей бе третият мениджър на кампанията му

title: Шефката на предизборната кампания на Тръмп ще го съветва в Белия дом

maintext:
Мениджърката на предизборната кампания на Доналд Тръмп - Келиан Конуей, ще бъде съветник на бъдещия президент, съобщи днес неговият преходен екип, цитиран от Асошиейтед прес.
Конуей бе третият мениджър на кампанията на Тръмп и на нея се приписва важен принос за неговата победа на президентските избори в САЩ през ноември. Тя е чест гост в новинарските програми на американските телевизии.
Тя е казвала няколко пъти напоследък, че смята да се премести със семейството си във Вашингтон, за да служи на Тръмп - във или извън администрацията му.
Според съобщението на преходния екип Конуей "ще работи с висшето ръководство" в Белия дом, "за да могат ефективно да се представят и изпълняват законодателните приоритети и действия на администрацията".


description: В авиокомпанията ще протестират срещу ниските заплати

maintext:
Стачка в "Бритиш еъруейз" може да обърка плановете на стотици по Коледа.
Стюардите и стюардесите в авиокомпанията ще протестират срещу ниските според тях заплати.
Очаква се 4500 служители да се включат в протеста на 25 и 26 декември.
"Бритиш еъруейз" съобщи, че това няма да засегне полетите на дълги разстояния, както и всички полети от лондонските летища "Гетуик" и "Сити".
Превозвачът увери, че работи по резервен план за полетите от "Хийтроу", който ще бъде огласен в следващите дни.


description: Една история за доброто по Коледа

title: Ученици от Асеновград спасиха учителка и съученик, като събраха пари за лечението им

maintext:
Има истории, които сякаш са писани за Коледа. Ето такава е историята на момчетата и момичетата от Асеновград, които точно преди година, на Коледа, изпратиха своята любима учителка на лечение в Германия, като само за три месеца събраха 300 000 лева за костно-мозъчна трансплантация в Германия.
Сега Любомила е добре и отново преподава на своите ученици:
„Това беше една изключително важна година за мен, защото ми даде възможност да се радвам на моите ученици, даде ми възможност да оздравея, да преборя една страшна болест... и да се върна към нормалния си начин на живот”, споделя Любомила Ангелова.
Любовта и надеждата спасяват Любомила. Хиляди хора от цялата страна, разчувствани от призива на нейните ученици, се включват в кампанията по спасението й:
„Докато беше болна, ние й давахме кураж, и тя - на нас, защото ни казваше, че ще се оправи заради нас", спомня си десетокласничката Венета Рангелова.
„По време на цялата тази година, в която траеше лечението, всички хора, които бяха около мен, не ми дадоха възможност да си помисля „няма да стане". И аз пък се чувствах длъжна да им казвам „Добре съм, всичко е наред", защото те това очакваха от мен, дори и в моментите, когато беше по-тежко. Ти, като го повториш 20 пъти, си вярваш и това ти дава още повече сила! Така, че само това е - вяра, надежда… и нещата се случват", разказа Любомила Ангелова.
И чудото се случи. На 15 септември Любомила и учениците й отново се събраха в клас.
„Всичко си беше същото, на мястото - просто ме чакаше да продължа там, откъдето бях спряла. Има страшно много любов и добрина по света и в хората. И когато има някакъв проблем, ние сме способни да се обединим и да помогнем. И да постигнем добри резултати. Това е най-важното: да сме заедно, да си помагаме, да се обичаме", споделя учителката.
Скоро след началото на учебната година съдбата изправя класа на Любомила Ангелова пред ново изпитание. Едно от децата се разболява тежко, класът отново се обединява за да събере парите, нужни за лечение в чужбина.
„Успяхме заедно да съберем сумата от 81 000 евро и детето в момента е в Испания", каза Любомила.
Така, в навечерието на новата Коледа заедно, идва и равносметката от научения най-важен урок:
„Научи ни да сме силни, да сме по-борбени и да сме единни", категорична е десетокласничката Християна Стойчева.
А за Любомила това е първата Коледа от новия й живот.
„Всичко се случи точно по Коледа миналата година. Сега с нетърпение очаквам празника, защото миналата година не бях със семейството си. И за мен ще бъде един много специален празник. Пожелавам си здраве за мен и за всички хора около мен! Това е най-важното. Всичко друго може да се уреди по някакъв начин", смята Любомила Ангелова.


description: Според адвоката й тя е подсъдима за счупване на череп, а не, че е удряла бебето

title: Защитата на акушерката Емилия Ковачева отново поиска отвод по делото

maintext:
Защитата на акушерката Емилия Ковачева поиска отвод на прокурора Николай Христов на днешното заседание по делото. Причината – негови медийни изяви след миналото заседание по процеса.
„Това е ново обстоятелство. В миналото съдебно заседание беше заявена лъжа в медиите, че аз като адвокат съм налитал да бия прокурора, което е абсолютна лъжа“, каза адвокатът на Ковачева Владислав Янев.
Емилия Ковачева е обвинена, че по време на свое нощно дежурство през април миналата година е удряла многократно едно от новородените деца в болницата. Това стана ясно, след като бяха показани и записи от охранителните камери в неонатологията.След инцидента по тялото на новородената Никол бяха установени счупвания, синини, както и мозъчен оток.
За самото обвинение адвокатът заяви, че Ковачева не е подсъдима, че е нанесла удари на детето, а за счупване на череп.
Според него, ако това обвинение е обосновано, то би следвало признаците за това счупване на черепа да се появят много часове по-рано, а такова нещо в действителност няма. На въпроса дали иска да каже, че тя може да го е ударила, но не му е счупила черепа, той отвърна: „Абсолютно възможно".
По думите му дори теоретично да се приемат за верни записите от камерите, и ако се докаже, че тя го е удряла, то ударите не са били с такава сила и интензитет, че да причинят счупването на черепа“, посочи той.
Новороденото дете, пребито от акушерка, ще остане под лекарско наблюдение завинаги
Това стана ясно при поредното заседание по делото срещу Емилия Ковачева
Въпросът дали Ковачева признала пред него, че е удряла детето, адвокатът определи като провокационен и непрофесионален.
„Разбира се, че не е признавала това нещо. Аз допускам – като логически мислещ човек. Това няма нищо общо с моята подзащитна“, посочи Янев. А преди това отново припомни тезата си за другата възможна версия, че детето случайно е било изпуснато много часове по-късно.
Родителите на Никол са отчаяни от хода на производството, каза адвокатът им Мария Даскалова по време на процеса.
Думите й дойдоха след като днес за пореден път на заседание по делото защитата на акушерката поиска отвод. „Трудно е да повярвате, но хората наистина са обезсърчени. Те считат, че тук нещо се разиграва, което е извън приетото, което мога и аз да допусна“, каза Даскалова.
След като съдът не даде отвод на прокурора, бяха разпитани свидетели, сред които и д-р Евгения Игова, първият лекар, който от болница „Токуда” отива да вземе детето.
„Неговото състояние беше увредено, имаше анемичен синдром установен още от колегите, нещата се потвърдиха и детето се транспортира към „Токуда” болница за вече диагностично уточняване и предприемане на лечение“, каза тя и пред репортери. След това установяват пораженията, които има детето, състоянието било увредено и установили, че имало травма - каква е била, започнали да доуточняват по-нататък.


description: Лукаш Урбан вероятно е бил жив по време на атентата

title: Кой е полският шофьор на камиона убиец от Берлин

maintext:
На 19 декември камион се вряза в базар в Берлин, отнемайки живота на 12 души. Машината измина десетки метри през коледните къщички и посетителите им, а когато спря, мъжът, която я управляваше, изскочи от кабината и изчезна.
Впоследствие в нея полицията намери окървавено тяло. Оказа се на полския гражданин Лукаш Урбан – шофьорът на камиона.
Според последните данни от германските власти най-вероятно той е бил жив по време на атентата и дори се е опитал да го предотврати. За това говорят множеството прорезни рани по тялото. Вероятно и извършителят е ранен.
Германските власти: Възможно е няколко души да са организирали нападението в Берлин
Най-вероятно арестуваният 23-годишен пакистанец не е извършител, признават от прокуратурата
Разбираемо, семейството на Урбан отказва да говори пред медиите. Той обаче е добре познат в родното си село Рожново и всички са разстроени от смъртта му. Съседите му го описват като възпитан, културен, кротък мъж. Има съпруга и 17-годишен син.
Собственикът на камиона убиец, Ариел Журавски, който е братовчед на Урбан, е уверен, че той е защитавал „своя камион до самия край“.
Камионът – оръжие в ръцете на тероризма
По какъв път е минало возилото в центъра на Берлин
„Прякорът му във фирмата беше „инспекторът“. Той трябваше да работи някъде другаде, а не като шофьор. Беше много свестен и внимателен. Когато чух, че камионът се е врязал в тълпата, заподозрях, че с него се е случило нещо нередно“, каза Журавски пред журналисти.
Той разказа, че Урбан превозвал стомана и пристигнал в компанията, за която бил предназначен товарът, в понеделник сутринта. Там обаче не можели да приемат доставката и му казали да изчака до другата сутрин.
Журавски показа пред репортери снимка от мобилния си телефон, на която братовчед му обядва в закусвалня. Кадърът е изпратен около 14 ч. в понеделник. Това е и последната известна фотография на шофьора, докато е бил още жив.


description: Това е една от най-престижните длъжности в света на изкуството

title: Папа Франциск за първи път назначи жена за директор на Ватиканските музеи

maintext:
Папа Франциск за първи път назначи жена на една от най-престижните длъжности в света на изкуството – директор на Ватиканските музеи.
Това е 54-годишната италианската изкуствоведка Барбара Ята, която ще встъпи в длъжност от 1 януари. Тя ще поеме поста от бившия италиански министър на културата Антонио Паолучи, който беше начело на музеите на Ватикана девет години.
Папа Франциск стана на 80, пожела си плодотворна и щастлива старост
Роденият в Аржентина, в семейството на италиански емигрант, Хорхе Марио Берголио оглави Римокатолическата църква като папа Франциск през 2013 г.
Ята беше негов заместник шест месеца, а преди това работеше в архива на Ватиканската библиотека.
Ватиканските музеи имат забележителна колекция на произведения на изкуството. Те обхващат и Сикстинската капела, която е изрисувана от Микеланджело. Миналата година музеите бяха на четвърто място по посещаемост в света с над 6 млн. туристи.


description: Здравето му се е влошило неочаквано

title: Първият американски астронавт, извършил околоземен полет, е приет в болница

maintext:
Бившият астронавт от НАСА Джон Глен, първият американец, извършил околоземен полет, е приет в болница в щата Охайо, съобщи Си Ен Ен, цитирайки представител на Университетската болница на Охайол
95-годишният Глен е в отделението за лечение на онкологични заболявания на болницата. Говорителят на болницата не посочи дали Джон Глен има рак и какво е състоянието му, а единствено коментира, че е приет за наблюдение преди около седмица.
Телевизия Ен Би Си, позовавайки се на близки на Глен, съобщи, че бившият астронавт е приет в болница след неочаквано влошаване на здравословното му състояние. През 2011 г. той е претърпял операция по протезиране на колянова става, а през 2014 г. му е заменена сърдечна клапа.
Джон Глен държи няколко космически рекорда. През 1092 г. той става първият американски астронавт, който извършва орбитален полет около Земята на кораба "Меркурий-Атлас-6". Преди него това са постигнали съветските космонавти Юрий Гагарин и Герман Титов.
Глен е единственият жив от "първата седморка" - първия отряд американски астронавти, които са летели в едноместни кораби от серията "Меркурий". Той за втори път е летял в космоса на борда на совалката "Дискавъри" през 1998 г. на 77 години, което го прави най-възрастният човек в космоса.


title: Полицейски синдикат: Пожарникарите са недостатъчно

maintext:
След инцидента в Хитрино пожарникари се оплакаха от лошите условия на работа.
Най-сериозен е проблемът с липсата на спасители – пожарогасителните и спасителни дейности се извършват при недостатъчен състав и практическа невъзможност за ефективното им осъществяване. Решението на този проблем непрекъснато се отлага, посочват от Синдикалната федерация на МВР (СФСМВР).
От синдиката изказаха съболезнования за жертвите, но също така припомниха, че спасителните екипи работят при екстремни условия и рискуват живота си.
В същото време екипировката на пожарникарите е от дарения и често се налага огнеборците да си купуват части от нея сами. Министерството е купило нови пожарни коли, но за тях няма гаражи, нито пожарникари, които да ги обслужват, казват още от синдиката.
„Ръководството на ГД „Пожарна безопасност и защита на населението“ отказва да въведе минимален брой служители в екип за пожарогасене и все още не е ясно колко пожарникари сформират такъв – двама, трима, четирима? В момента на дежурство има по един шофьор и един пожарникар, които при пожар вътре в сграда не могат да спасят застрашените хора, без да нарушат подзаконовата нормативна база и без да рискуват собствения си живот и здраве”, пишат от синдиката.
В момента от 31 служби за спасителни действия, които действаха в страната доскоро, има само осем, като техният капацитет не е увеличен.
Другите 23 служби „Спасителна дейност” бяха затворени миналата година, припомнят от СФСМВР.
Една от тях беше и службата в Шумен.


description: Утре се очаква сняг, силен вятър и поледици

title: Ураганен вятър в Сливен счупи прозорци и събори изолации на сгради

maintext:
Силен вятър духаше днес в източната част на страната. В Сливен скоростта му надхвърли ураганните 120 км/ч.
В цялата област бе обявен Оранжев код за опасно време. Много села останаха без ток. В Сливен вятърът счупи прозорци, събори билбордове и изолации на сгради.
Ураганният вятър в Сливен продължава и през нощта. Днес екипите на общината са работили по над 60 сигнала за счупени прозорци, билбордове, обърнати контейнери.
Заради скъсани проводници и обледяване, без ток е местността Карандила. Снежната покривка в планинската част е около 15 см.
. Очакват се сняг, поледици и силен вятър. В Източна България ще продължи да духа много силен вятър, а след временно спиране, отново ще завали сняг. Силен вятър и утре И нови снеговалежи
Ще има условия за образуване на преспи и навявания.


description: Арестувани са четирима членове на клана Пинто и са конфискувани над 4500 пакета кокаин

title: Спецполицаи, облечени като Дядо Коледа, арестуваха наркотрафиканти (ВИДЕО)

maintext:
Специални части от отдела за борба с наркотиците в костюми на Дядо Коледа атакуваха къща и арестуваха четирима заподозрени в Лима, Перу.
Видеозапис, разпространен от полицейското управление, показва как дегизираните командоси, които били под прикритие, вадят оръжия от чувалите си за подаръци и атакуват къщата, където се крият заподозрените престъпници.
От полицията съобщиха, че са арестувани четирима членове на клана Пинто и са конфискувани над 4500 пакета кокаин, скрити в три къщи, използвани като място за разпределение на наркотици сред дилъри и наркозависими.
Ръководителят на екипа, осъществил полицейската операция, обясни, че дегизировка е помогнала атаката да стане бързо и изненадващо.